Page:Ludus Coventriae (1841).djvu/212

 Jhesus. The fyrst is calde the fadyr of myght, The secunde the sone of wysdam and wytt; The holy gost the iij^{de}. of grace he is lyght, And in oo substauns alle these iij. be knyt. Primus doctor. Another questyon I aske ȝow ȝitt, ȝe seyd on of these iij. toke flesche and blood; And sche a clene mayde, I kannot beleve it, Clene mayde and modyr never ȝit in oo persone stood.

Jhesus. Lyke as the sunne doth pers the glas, The glas not hurte of his nature; Ryght so the Godhede entryd has The virgynes wombe, and sche mayd pure; That maydonys childe xal do grett cure, Convicte the devyl in the opyn folde; And with his bolde berst fecche hom his creature, Mankende to save his brest xal be the schelde.

Secundus doctor. This childys doctryne dothe passe our wytt, Sum aungel of hevyn I trowe that he be; But, blyssyd babe, of oo dowte ȝitt, We pray ȝow enforme us for charyté— Whiche toke flesche of the personys thre, Ageyn the fende to holde suche batayle? Jhesus. The secunde persone forsothe is he, Xal fray the fende withowte fayle.

Primus doctor. Why rather he than any of that tother, The fyrst or the thyrde, why come they nowth? Jhesus. This is the cawse why, sertys, and non other, Ageyn the secunde the trespas was wrought; Whan the serpent Adam to synne browth, He temptyd hym nowght be the faderes myght; Of the gostys goodnes spak he ryght nowght, But in connynge he temptyd hym ryght.